Zuma stap uit Zondo-kommissie | Maroela Media
Zuma stap uit Zondo-kommissie
Oudpres. Jacob Zuma. (Argieffoto: Karen Sandison/ANA)
Oudpres. Jacob Zuma het Donderdag vir 'n opskudding gesorg toe hy en sy regspan tydens die teepouse sonder toestemming die Zondo-kommissie van ondersoek na staatskaping verlaat het – en net nie weer teruggekeer het nie.
'n Verstomde adjunkhoofregter Raymond Zondo het die verrigtinge verdaag omdat daar geen getuie meer was om te ondervra nie.
'n Dagvaarding is vroeër op Zuma bedien wat hom verplig het om voor die kommissie te verskyn. Dit beteken dat daar nou eintlik 'n lasbrief vir sy inhegtenisname uitgereik sal moet word.
Of dit prakties gaan gebeur is te betwyfel omdat die Zuma-regspan reeds kennis gegee het van twee moontlik tydrowende prosesse.
Eerstens het Zuma se regsverteenwoordiger, adv. Muzi Sikhakhane, aangedui hulle gaan Zondo se besluit om hom nie aan die kommissie te onttrek nie, in die hooggeregshof betwis deur dit op hersiening te neem.
Dit sal regstegnies beteken die kommissie sal nie sy werk – soverre dit Zuma as getuie aangaan – kan voortsit tot die hooggeregshof uitspraak lewer nie.
Dit sou dan ook presies inpas by Zuma se sogenaamde Stalingrad-strategie om regsprosesse teen hom terug te hou met elke vertragingstrategie in die boek – al ontken hy dit ook hoe hard.
Zuma se aansoek dat Zondo hom verskoon is vroeër deur die adjunkhoofregter verwerp nadat die regter gesê het hy en Zuma is nie vriende nie en dat hy ook geen bevooroordeling teen Zuma het soos die oudpresident beweer nie.
Zuma se regspan het gesê deel van hul hersieningsaansoek in die hooggeregshof sal wees dat Zondo nie as regter kan optree in sy eie saak nie.
Boonop gaan die Zuma-regspan, onder leiding van Sikhakhane, 'n klagte teen Zondo by die regterlike dienskommissie aanhangig maak – en dié is berug vir sy stadige werk.
Intussen is die verwagting dat Zuma dus steeds sy dag voor die gereg sal bly ontglip, al protesterende dat hy juis so graag voor die gereg wil verskyn.
Die boodskap: Zuma kan doen net wat hy wil, verhewe bo die wet.
Sluit hom toe. Hy het heeltemal te verwaand geraak. Dink steeds hy is onaantasbaar.
So 'n ou Jakkals, vol streke tot die einde toe.
Zuma mag nie vervolg word nie, ook nie Ace nie, selfs die skelm pastore doen wat hulle wil. Niemand in die (semi-)staatsdiens mag afgedank word nie, inteendeel, salarisverhogings en perks is 'n mòèt… En die wèreld gaan hier belè in hierdie lielie-lekker land. Covid-entstof moet ok sommer verniet vir die ontwikkelende verontregte mensies geskenk word. Foeitog; for we are the darlings of the world.
Hy gaan nooit as te nimmer boet vir sy magsvergrype nie in Suid Afrika nie. Kyk na hierdie piesang republiek:die vermeende moordenaar van Brendin Horner was vantevore 9 (of is dit 14) keer gearresteer!!!!!!!!!!! Die boer wat aangekla word van publieke geweld by die Senekal verrigtinge sit 'n week in die tronk en kry R50 000.00 borgtog maar vermeende brandstigters wat miljarde rande se diere laat doodbrand en weiding en landerye verwoes word nie vervolg nie!!!!!